Ke mosetsana wa dingwaga di le masome mabedi le botlhano ke tsena sekole mo Gaborone. Pele ga ke ya sekoleng ke ne ke bereka ka bo ke ikgobokanyetsa dilwana tsa ntlo. E ne ya re ngogola ka kopana le rre mongwe a nkopa lorato mme ra felela re dumalane. E ne ya re moragonyana ra nna mmogo go ka thusana botshelo. Rre yo ene o ne a seke a tla ka sepe tota ka e ne e le motho yo o neng a tshelela mo bojalweng. Ditsala tsa me di ne di nna di mpolelela gore mosimane yo ga a na bokamoso ke kgaogane le ene ka ebile re ne re nna mmogo ntle le kitso ya batsadi. Ka kgwedi ya Seetebosigo rre yo o ne a bona kotsi ya koloi mme a tlhokafala. Batsadi ba gagwe ba ne ba tla kwa ke nnang teng ba re ba tsile go tsaya dilwana tsa ngwana wa bone yo ba ne ba sa itse le kwa a nnang teng morago ga dingwagangwaga. Ke ne ka leka go ba tlhalosetsa gore dilwana ke tsa me mme ba seka ba reetsa ba re ke di rekile ka madi a ngwana wa bone. Ke feletswe ke maano ga ke itse gore ke dire jang Mmamalome.